### Beslutning

Godkendt.

### Sagsfremstilling

## Resume og sagens baggrund

Lejerbo Kalundborg Kommune søger om godkendelse af skema B vedrørende helhedsplan i afd. 1061-0, [adresse] og [adresse] i Høng. Der søges om godkendelse af en samlet anskaffelsessum på 34,482 mio. kr., heraf støttet anskaffelsessum på 16,596 mio. kr. og ustøttet på 17,886 mio. kr. Renoveringen sker med støtte fra Landsbyggefonden.

Som følge af licitationen og øgede omkostninger til renter er den samlede anskaffelsessum forhøjet med 13,996 mio. kr. Heraf en forhøjelse vedrørende de støttede arbejder på 6,118 mio. kr. og en forhøjelse af de ustøttede arbejder på 7,878 mio. kr.

De øgede omkostninger medfører en forhøjelse af huslejeniveauet på 26,57 %, som er godkendt af beboerne på et ekstraordinært afdelingsmøde den 15. april 2024.

Kommunalbestyrelsen godkendte den 27. maj 2020 skema A, med en samlet anskaffelsessum på 20,487 mio. kr., helhedsplan, garanti for støttede og ustøttede lån, samt kapitaltilførsel på 0,1 mio. kr.

Lovhjemmel: Almenboligloven, støttebekendtgørelsen

## Indstillinger

Direktøren indstiller, at

1. skema B godkendes med en støttet anskaffelsessum på 16,596 mio. kr. og ustøttet på 17,886 mio. kr.
2. huslejestigningen på 26,57 % godkendes.

## Behandling

Økonomiudvalget, Kommunalbestyrelsen.

## Sagsfremstilling

Helhedsplanen omhandler afd. 1061-0 Ingesvej og [adresse] i Høng og består af 16 familieboliger, som er opført i 1964.

Ved godkendelse af skema A indgik der følgende renoveringsarbejder i helhedsplanen: tag, ydervægge, døre og vinduer, etageadskillelse, fundament og kælder, afløb i jord og bygninger, tekniske anlæg, øvrige bygningsdele og landskabsarbejder m.v.

Tiltagene har ændret sig siden skema A blev godkendt og der er sket reduceringer i projektet grundet øgede omkostninger til især rente og byggematerialer. Lejerbo oplyser, at følgende tiltag er ændret:

Tag: Ovenlysvinduer er udgået af budgetmæssige hensyn og tagmateriale er ændret til tagpap, dels af konstruktive hensyn og dels af budgetmæssige hensyn.

Ydervægge: Materiale er ændret til skærmtegl.

Etageadskillelse: Tilføjelse af nyt terrændæk i bryggers og vindfang.

Øvrige bygningsdele: Etablering af carport med skur udgår.

Den fysiske renovering forventes påbegyndt ultimo 2024 og renoveringen forventes afsluttet primo 2026.

*Anskaffelsessum*

Anskaffelsessummen ved skema A er et skønnet budget for projektet. Skema B er efter licitation og før påbegyndelse, således:

![](data:image/png;base64...)

Landsbyggefonden har nu forhåndsgodkendt fordelingen mellem de støttede og ustøttede arbejder. Landsbyggefondens endelige godkendelse af skema B sker under forbehold for kommunens godkendelse.

*Kapitaltilførsel*

Kommunalbestyrelsen godkendte en tillægsbevilling på 0,1 mio. kr. til kapitaltilførsel på sit møde den 27. maj 2020.

*Garanti*

Kommunen har allerede givet sit tilsagn om garanti for såvel de støttede som de ustøttede lån ved godkendelse af skema A, herunder at det ikke er muligt at anslå et garantibeløb før efter renoveringens færdiggørelse, hvor realkredit værdiansætter ejendommens markedsværdi. Der vil være regaranti fra Landsbyggefonden på det støttede lån. På det ustøttede lån er det alene kommunen, som giver garantien.

*Huslejen*

Huslejeberegningen fremsendt ved skema A blev beregnet til en forventet huslejestigning på 123,43 kr. pr. m2 pr. år, medførende en husleje på 880,69 kr. pr. m2 pr. år, svarende til en stigning på 16,30 %.

Beregningen ved skema B viser en forventet huslejestigning på 201,19 kr. pr. m2 pr. år, medførende en husleje på 958,45 kr. pr. m2 pr. år, svarende til en stigning på 26,57 %.

Lejerbo har med tilskud fra dispositionsfonden undgået en endnu højere stigning.

## Økonomiske konsekvenser

[adresse] på 0,1 mio. kr. forventes opkrævet i 2024. Kommunegarantien kan ikke opgøres før efter renoveringens afslutning. Garantien får kun økonomiske konsekvenser for kommunen, hvis boligselskabet ikke er i stand til at betale lånet. Garantien påvirker ikke den kommunale låneramme.

### Sagens forløb

22/05/2024 Økonomiudvalget
Anbefales.